นายกรัฐมนตรี ขอให้ประชาชนพิจารณารับข้อมูลอย่างสร้างสรรค์
นายกรัฐมนตรี ขอให้ประชาชนพิจารณาข้อมูลอย่างสร้างสรรค์ หลังพบว่ามีผู้ไม่หวังดีใช้ช่องทางโซเชียลมีเดีย สร้างความเข้าใจผิดเกี่ยวกับการทำงานของรัฐบาล

พลเอก ประยุทธ์ จันทร์โอชา นายกรัฐมนตรี กล่าวในรายการศาสตร์พระราชา สู่การพัฒนาอย่างยั่งยืน ว่า จากการติดตามสื่อโซเชียลมีเดีย พบว่า มีผู้ไม่หวังดีบิดเบือนข้อมูล เกี่ยวกับการทำงานของรัฐบาล จึงอยากให้ประชาชนพิจารณารับข่าวสารอย่างสร้างสรรค์ว่า ที่ผ่านมารัฐบาลปัจจุบันได้เข้ามาทำสิ่งใดและแก้ไขสิ่งใดแล้วบ้าง

ทั้งนี้ นายกรัฐมนตรี ยังกังวลถึงประชาชนที่ยังมีความเดือดร้อนและยังไม่เข้าใจว่า รัฐบาลกำลังช่วยเหลืออยู่ เพราะบางอย่างอาจยังเข้าไม่ถึงทุกคน บางอย่างเข้าถึงแล้ว แต่ผู้ได้รับมีความต้องการมากขึ้น จึงขอทุกคนทำความเข้าใจ และมองทั้งสองด้าน และย้ำว่าหากอยากให้สิ่งต่างๆ ดีขึ้น ต้องทำงานร่วมกันแบบประชารัฐด้วย